Regeringen øger Danmarks militære engagement i udlandet.

Det har statsminister Mette Frederiksen, udenrigsminister Jeppe Kofod og forsvarsminister Trine Bramsen netop fremlagt på et pressemøde.

Læs også : Danmark øger indsats i kampen mod Islamisk Stat

- Danmark er et land, som aktivt tager ansvar ude i verden. Og vi gør det inden for rammerne af Nato og FN. Men også sammen med USA samt Frankrig, som er en af vores vigtigste sikkerhedspolitiske samarbejdspartnere i Europa, sagde statsministeren, da hun indledte pressemødet i Spejlsalen i Statsministeriet.

Regeringen præsenterede derefter fire konkrete tiltag, som skal styrke Danmarks militære engagement i udlandet.

Dog har ingen af de fire bidrag til opgave at indgå i direkte kamp.

Her opruster Danmark Øget dansk bidrag til den internationale koalition til bekæmpelse af Islamisk Stat. Øget bidrag til NATO’s beredskabsstyrker. Dansk bidrag til amerikansk hangarskibsgruppe. Styrket dansk indsats i Sahel-regionen i Afrika.

- Der er ikke tale om offensive indsatser. Det er bidrag, der skal understøtte igangværende indsatser med transport, lægefaglig støtte og efterretninger, sagde forsvarsminister Trine Bramsen på pressemødet.

Islamisk Stat udgør stadig en trussel

Mette Frederiksen understregede, at der stadig er en række udfordringer i verden - både i Mellemøsten, Afrika og Arktis.

- Det er en alvorlig beslutning at sende danskere ud i verden. Men det er også alvorligt at lade være, sagde Mette Frederiksen og nævnte, at der er sket væsentlige forbedringen i bekæmpelsen af Islamisk Stat, men at de stadig udgør en trussel.

- Derfor vil vi gerne styrke indsatsen ved at sende et lægefagligt kirurg-hold afsted til Syrien, sagde hun.

Udenrigsminister Jeppe Kofod tilføjede, at et kirurg-hold vil kunne gøre en stor forskel og er efterspurgt af vores allierede i Nato.

- Vi yder et markant bidrag, sagde han og tilføjede, at Danmark med de nye tiltag "tager ansvar og viser, at vi er med i verdens brændpunkter, hvor det kræves".